Bevelvoerder ken 2 wêrelde | News24
Bevelvoerder ken 2 wêrelde
LT.-KOL. NEVILLE KLAASSEN, stasiebevelvoerder van die Kathu-polisie. Foto: Verskaf
LT. KOL. NEVILLE KLAASSEN is sedert Januarie die stasiebevelvoerder van die Kathu-polisiekantoor.
Hy het sy loopbaan in die Suid-Afrikaanse Polisiediens (SAPD) in 1989 begin en sy basiese opleiding aan die Bishop Lavis-polisiekollege in Kaapstad deurgeloop.
Hier het hy reeds sy eerste ­eerbewys ontvang toe hy as die beste student vir daardie inname aangewys is.
Hoe het jou loopbaan sedert 1989 verloop?
Nadat ek gekwalifiseer het, is ek na die Pofadder-polisiekantoor oorgeplaas. Ek was vir 19 jaar daar. By daardie kantoor is ek aan alle aspekte van polisiewerk blootgestel.
Ek is vroeg in my loopbaan in bestuursposte aangestel.
In 2001 is ek as stasiebevelvoerder van die Pofadder-polisiekantoor, met die rang van kaptein, aangestel.
In 2009 is ek tot die rang van superintendent (nou luitenant-kolonel) bevorder en is toe as stasiebevelvoerder na Postmasburg verplaas.
Ek het dié pos tot in Junie 2014 beklee, waarna ek uit die polisiediens bedank het. In 2015 het ek vir 'n heraanstelling aansoek gedoen en ná 'n suksesvolle keuringsproses is ek effektief op 1 Januarie as die nuwe stasiebevelvoerder in Kathu aangestel.
Hoe ervaar jy die polisiediens vandag?
Aangesien ek my voor die nuwe demokratiese bestel by die polisie aangesluit het, het ek albei wêrelde beleef.
Die polisie van vandag is baie meer gemeenskap-georiënteerd en bewus van ander se regte as die polisie in die ou bestel.
Verder is die opleiding baie meer intensief.
Die dissipline van die huidige polisiediens is nie op dieselfde standaard as dié van die ou polisiemag nie, maar dit kan egter nie toegeskryf word aan die oorgang na die nuwe bestel nie. Dit is eerder 'n kopskuif wat gemaak moet word om die dissipline reg te stel.
Hoe voel jy oor korrupsie in die polisie?
Die polisie kan nie ontken dat daar korrupsie onder sy lede is nie. Ek is sterk teen korrupsie gekant en sal enige korrupte aktiwiteite wat aan my gerapporteer word, aanspreek.
Wat is tans die rol van die SAPD?
Die polisie speel steeds 'n baie belangrike rol daarin om stabiliteit te verseker. Die SAPD beskik oor die kapasiteit om hierdie rol suksesvol te vervul.
Wat is die stand van misdaad in Kathu?
Misdaad is aan die toeneem in die Kathu-omgewing.
Veral inbrake by wonings wek groot kommer, asook dwelmsmokkelary.
Dit is ook duidelik dat inbrake en dwelmverslawing 'n verbintenis het. Dwelmslawe breek in en steel om hul verslawing te onderhou.
Kry die SAPD samewerking van die gemeenskap in Kathu?
Die samewerking met die plaaslike gemeenskap is uitstekend en meer as 200 mense is betrokke by ons gemeenskapstrukture, soos die gemeenskapspolisiëringsforum (GPF), sektore, straatkomitees, buurtwag, Women Against Crime en Youth Against Crime.
Hierdie strukture, in samewerking met ons kantoor vir maatskaplike misdaad, het verskeie projekte in die gemeenskap om maatskaplike misdaad aan te spreek.
Ek wil ons verhouding met die gemeenskap uitbrei en sterker maak.
In ons kantoor wil ek die benadering van "back to basics" suksesvol toepas.
Hoog op my voorkeurlys is ook die aanspreek van die moraal van ons lede om seker te maak hulle dien ons gemeenskap met 'n positiewe gesindheid.
Hoe lyk 'n tipiese dag op kantoor?
Wanneer ek aan diens kom, besoek ek die gemeenskapsdiensentrum, waar ek die voorvalleboek bestudeer om myself op die hoogte te bring van wat by die polisiekantoor aangemeld is.
Dan besoek ek die selle om my op die hoogte te bring met die toestande van aanhouding en klagtes van die aangehoudenes aan te hoor.
Daarna lei ek die oggendparade, waar ek die personeel inspekteer en dringende sake aanhoor.
Dan volg die oggendmisdaadvergadering, waarop die aangemelde misdaad bespreek word.
Daarna is dit terug kantoor toe om korrespondensie te hanteer en my dagboekaktiwiteite uit te voer.
Ek doen baie inspeksies en woon baie vergaderings by. Ek lei ook misdaadveldtogte, veral ná ure en oor naweke.
Hoe ontspan jy en bring jy tyd saam met jou familie deur?
Ek is 'n gesinsman en verwyl baie tyd tuis. Ek hou baie van visvang en gaan soms oor naweke met vriende op hengeluitstappies.
Verder geniet ek dit om sport op televisie te kyk en gehaltetyd met my familie deur te bring.
Ek is getroud met Maraline, wat tans huisvrou speel. Sy was vir baie jare 'n sekretaresse by die Pofadder-kinderhuis en was ook 'n administratiewe beampte by die Hoërskool Blinkklip in Postmasburg.
Ons het twee seuns: Weldon (24), 'n operateur by die Sishen-myn, en Shane-Lee (19), 'n vakleerling aan die UMK-opleidingsentrum in Mothibistad.
Wat beteken jou prestasies in die polisiediens en die eerbewyse wat jy reeds ontvang het vir jou?
Ek meen ek het 'n trotse rekord as stasiebevelvoerder en is in 2006 op provinsiale vlak met 'n goue eerbewys as bestuurder vereer.